CELEX: 32022D0484
Language: bg
Date: 2022-03-23 00:00:00
Title: Решение за изпълнение (ЕС) 2022/484 на Комисията от 23 март 2022 година за предвиждане на дерогации от Регламент (ЕС) № 1307/2013 на Европейския парламент и на Съвета и от Делегиран регламент (ЕС) № 639/2014 на Комисията по отношение на изпълнението на определени условия, свързани с плащането за екологизиране за референтната 2022 година (нотифицирано под номер C(2022) 1875)

25.3.2022   
               
               
                  BG
               
               
                  Официален вестник на Европейския съюз
               
               
                  L 98/105
               
            
         РЕШЕНИЕ ЗА ИЗПЪЛНЕНИЕ (ЕС) 2022/484 НА КОМИСИЯТА
         от 23 март 2022 година
         за предвиждане на дерогации от Регламент (ЕС) № 1307/2013 на Европейския парламент и на Съвета и от Делегиран регламент (ЕС) № 639/2014 на Комисията по отношение на изпълнението на определени условия, свързани с плащането за екологизиране за референтната 2022 година
         
            
               (нотифицирано под номер C(2022) 1875)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (1), и по-специално член 69, параграф 1 от него,
         като има предвид, че:
         
                     (1)
                  
                  
                     В дял III, глава 3 от Регламент (ЕС) № 1307/2013 се предвижда плащане за селскостопански практики, които са благоприятни за климата и околната среда („плащане за екологизиране“). Тези практики включват диверсификация на културите в съответствие с член 43, параграф 2, буква а) и екологично насочени площи в съответствие с член 43, параграф 2, буква в) от посочения регламент. Допълнителни правила относно тези практики са изложени в глава 3 от Делегиран регламент (ЕС) № 639/2014 на Комисията (2).
                  
               
                     (2)
                  
                  
                     В член 44, параграф 4 от Регламент (ЕС) № 1307/2013 се предвижда, че за целите на диверсификацията на културите земята, оставена под угар, се счита за отделна култура, различна от треви или други тревни фуражи. Това означава, че земята, която е била използвана за паша или от която е прибрана реколта за производствени цели, не може да се счита за земя, оставена под угар.
                  
               
                     (3)
                  
                  
                     В член 46, параграф 2, първа алинея, буква а) от Регламент (ЕС) № 1307/2013 се предвижда, че площите със земя, оставена под угар, могат да се считат за екологично насочени площи. В член 45, параграф 2 от Делегиран регламент (ЕС) № 639/2014 се изисква да не се произвежда земеделска продукция, а с член 45, параграф 10б от посочения регламент се забранява употребата на продукти за растителна защита върху земя, оставена под угар, отговаряща на критериите за екологично насочена площ.
                  
               
                     (4)
                  
                  
                     Руското нашествие в Украйна на 24 февруари 2022 г. предизвика рязко покачване на цените на стоките и оказа въздействие върху предлагането и търсенето на селскостопански продукти. За да се преодолее това положение, следва да се увеличи селскостопанският производствен потенциал на Съюза за доставки както на храни, така и на фуражи.
                  
               
                     (5)
                  
                  
                     Земята, оставена под угар, остава обработваема земя, подходяща за отглеждането на култури, макар и в различна степен в зависимост от свързаните с нея условия, като например качеството на почвата, но тя може да се използва непосредствено за производството на храни и фуражи. Поради това, за да се даде възможност на земеделските стопани да използват във възможно най-голяма степен наличните площи за целите на производството на храни и изхранването на животните, на държавите членки следва да се разреши извършването на дерогация от условията, свързани с плащането за екологизиране, включително с използването на продукти за растителна защита, за референтната 2022 година по отношение на земята, оставена под угар, за която е декларирано, че отговаря на изискванията за диверсификация на културите или за екологично насочени площи в съответствие съответно с член 44, параграф 4 и член 46, параграф 2, първа алинея, буква а) от Регламент (ЕС) № 1307/2013.
                  
               
                     (6)
                  
                  
                     С настоящото решение следва да се предвидят дерогации от задълженията за диверсификация на културите и за екологично насочени площи само в степента и за срока, за които това е строго необходимо. Дерогациите следва да бъдат ограничени до референтната 2022 година и са насочени към преодоляване на въздействието върху предлагането и търсенето на селскостопански продукти, като се предостави възможност за увеличаване на общата площ на обработваемата земя, налична за производството на храни и фуражи.
                  
               
                     (7)
                  
                  
                     При вземането на решение относно прилагането на дерогациите тези държави членки следва надлежно да отчетат целите на селскостопанските практики, благоприятни за климата и околната среда, и по-специално необходимостта от достатъчна защита на качеството на почвите, качеството на природните ресурси и биологичното разнообразие, особено през най-чувствителните периоди за цъфтежа и за гнездящите птици.
                  
               
                     (8)
                  
                  
                     За да се осигури ефективността на разрешените с настоящото решение дерогации с оглед на преследваните цели, т.е. смекчаване на покачващите се цени на стоките и въздействието върху търсенето и предлагането, държавите членки следва да вземат своите решения относно прилагането на дерогациите в срок от 21 дни от датата на уведомяване за настоящото решение и да уведомят Комисията за тях в срок от 7 дни от датата на вземане на съответните решения.
                  
               
                     (9)
                  
                  
                     За да може Комисията да следи за правилното прилагане на предвидените дерогации, както и за тяхното въздействие, държавите членки следва да предоставят информация относно броя на стопанствата и хектарите, обхванати от дерогациите. Тази информация следва да бъде предоставена на Комисията до 15 декември 2022 г., като се използват съществуващите инструменти за уведомяване.
                  
               
                     (10)
                  
                  
                     Мерките, предвидени в настоящото решение, са в съответствие със становището на Комитета за директните плащания,
                  
               ПРИЕ НАСТОЯЩОТО РЕШЕНИЕ:
         
            Член 1
            Решения за дерогация от някои условия, свързани с плащането за екологизиране за референтната 2022 година
            
               1.   Чрез дерогация от член 44, параграф 4 от Регламент (ЕС) № 1307/2013, за референтната 2022 година държавите членки могат да решат, че земята, оставена под угар, се счита за отделна култура, дори ако тази земя е била използвана за паша или от нея е прибрана реколта за производствени цели или е била обработвана.
            
            
               2.   Чрез дерогация от член 45, параграф 2 от Делегиран регламент (ЕС) № 639/2014, за референтната 2022 година държавите членки могат да решат, че земята, оставена под угар, се счита за екологично насочена площ в съответствие с член 46, параграф 2, първа алинея, буква а) от Регламент (ЕС) № 1307/2013, дори ако тази земя е била използвана за паша или от нея е прибрана реколта за производствени цели или е била обработвана. Прилага се тегловният коефициент, определен за земя, оставена под угар, в приложение X към Регламент (ЕС) № 1307/2013.
               Чрез дерогация от член 45, параграф 10б от Делегиран регламент (ЕС) № 639/2014, когато държавите членки се възползват от дерогацията, посочена в първа алинея от настоящия параграф, те могат също така да решат да разрешат използването на продукти за растителна защита върху площите, които са използвани за паша или за прибиране на реколта за производствени цели, или които са обработвани.
            
         
         
            Член 2
            Срок
            Посочените в член 1 решения се вземат в срок от 21 дни след датата на уведомяване за настоящото решение.
         
         
            Член 3
            Уведомления
            
               1.   Държавите членки уведомяват Комисията за решенията, взети в съответствие с член 1, в срок от 7 дни след датата, на която са взети тези решения.
            
            
               2.   До 15 декември 2022 г. държавите членки уведомяват Комисията за броя на стопанствата, които са използвали предвидените в член 1 дерогации, и за броя на хектарите, за които са били приложени тези дерогации.
            
         
         
            Член 4
            Адресати
            Адресати на настоящото решение са държавите членки.
         
         
            Съставено в Брюксел на 23 март 2022 година.
            
               
                  За Комисията
               
               Janusz WOJCIECHOWSKI
               
                  Член на Комисията
               
            
         
         
            (1)  ОВ L 347, 20.12.2013 г., стр. 608.
         
            (2)  Делегиран регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (ОВ L 181, 20.6.2014 г., стр. 1).